นวลพรรณ ล่ำซำ

นวลพรรณ ล่ำซำ หรือ มาดามแป้ง (เกิด 21 มีนาคม พ.ศ. 2509) เป็นนักธุรกิจและนักการเมืองชาวไทย ปัจจุบันดำรงตำแหน่งนายกสมาคมกีฬาฟุตบอลแห่งประเทศไทย ในพระบรมราชูปถัมภ์ คนที่สิบแปด รองประธานคณะกรรมการโอลิมปิกแห่งประเทศไทย ในพระบรมราชูปถัมภ์ กรรมการอิสระ บริษัท ดุสิตธานี จำกัด (มหาชน) ประธานเจ้าหน้าที่บริหาร บริษัท เมืองไทยประกันภัย จำกัด (มหาชน) กงสุลกิตติมศักดิ์สาธารณรัฐลิทัวเนีย ประธานกรรมการมูลนิธิมาดามแป้ง และกรรมการมูลนิธิโรงพยาบาลสมเด็จพระยุพราช อดีตประธานสโมสรฟุตบอลการท่าเรือในไทยลีก
นอกจากเป็นผู้บริหารระดับสูงในธุรกิจประกันภัยของตระกูล นวลพรรณยังเปิดกิจการของตัวเอง นำเข้าสินค้าแฟชั่นแบรนด์เนมหลายแบรนด์ ผ่านทางบริษัท วรรณมานี จำกัด และบริษัท ซังออนอเร่ (กรุงเทพ) จำกัด เริ่มจากแบรนด์แรก คือ แอร์เมส (Hermes) จนมีมากมายหลายแบรนด์ในปัจจุบัน เช่น เอ็มโพริโอ อาร์มานี (Emporio Armani), ทอดส์ (Tod's), Rodo, โคลเอ้ (Chole), Christofle และบลูมารีน (Blumarine)
นอกจากนี้เมื่อปี พ.ศ. 2546 นวลพรรณยังร่วมหุ้นกับเพื่อน นำเข้าผลิตภัณฑ์เวชสำอาง "SkinCeuticals" โดยมี หุ้นส่วนคือ เมทินี กิ่งโพยม, อนุวัฒน์ นิวาตวงศ์ และ จักรินทร์ ทัฬหชาติโยธิน เปิดบริษัทชื่อ "Foure C" ที่สุขุมวิท 24
ประวัติ.
นวลพรรณ เกิดวันที่ 21 มีนาคม พ.ศ. 2509 มีชื่อเล่นว่า "แป้ง" เป็นบุตรโพธิพงษ์ ล่ำซำ อดีตรัฐมนตรีช่วยว่าการกระทรวงพาณิชย์ กับยุพา ล่ำซำ เจ้าของเมืองไทยประกันภัย มีน้องสาวและน้องชายอย่างละหนึ่งคน คือวรรณพร พรประภา กรรมการผู้จัดการ บริษัท พี แลนด์สเคป จำกัด และสาระ ล่ำซำ ผู้บริหารบริษัทเมืองไทยประกันชีวิต พวกเธอนับเป็นทายาทตระกูลล่ำซำรุ่นที่ 5 และมีศักดิ์เป็นลูกพี่ลูกน้องของบัณฑูร ล่ำซำ ผู้บริหารธนาคารกสิกรไทย 
ด้านครอบครัวสมรสครั้งแรกกับวัชระ พรรณเชษฐ์ ประธานกรรมการ บริษัทสิทธิผลเซลส์ และบริษัทเยอรมันออโต้ แต่หย่ากันเมื่อปลายปี พ.ศ. 2547 แม้จะแยกทางกันในชีวิตสมรสแล้ว แต่ทั้งคู่ก็ยังอยู่บ้านในชายคาเดียวกันบนถนนรามคำแหง และร่วมหุ้นกันในบริษัท วรรณมานี จำกัด และบริษัท ซังออนอเร่ (กรุงเทพ) จำกัด โดยมีบุตรสาวด้วยกันคือนวลวรรณ พรรณเชษฐ์ รองประธานสโมสรฟุตบอลการท่าเรือ ภายหลังนวลพรรณสมรสครั้งที่สองกับพันตำรวจเอก ณรัชต์ เศวตนันทน์ รองเลขาธิการพระราชวัง เมื่อวันที่ 19 มกราคม พ.ศ. 2557
สำเร็จการศึกษาจากโรงเรียนวัฒนาวิทยาลัย และโรงเรียนสาธิตมหาวิทยาลัยศรีนครินทรวิโรฒ ปทุมวัน ระดับปริญญาตรี สาขาการตลาด คณะพาณิชยศาสตร์และการบัญชี จากจุฬาลงกรณ์มหาวิทยาลัย และระดับปริญญาโท สาขาการจัดการ จากมหาวิทยาลัยบอสตัน สหรัฐอเมริกา เมื่อปี พ.ศ. 2532
การเมือง.
นวลพรรณ สมัครเป็นสมาชิกพรรคประชาธิปัตย์ เมื่อวันที่ 4 มกราคม พ.ศ. 2549 ในตำแหน่งผู้ช่วยเลขาธิการพรรคประชาธิปัตย์ หลังถูกทาบทามจากสุเทพ เทือกสุบรรณ เลขาธิการพรรคประชาธิปัตย์ และนิพนธ์ พร้อมพันธุ์ ให้เดินตามรอยโพธิพงษ์ ล่ำซำ อดีตรองหัวหน้าพรรคประชาธิปัตย์ โดยงานแรกที่นวลพรรณรับผิดชอบคือ งานฉลองครบรอบ 60 ปี พรรคประชาธิปัตย์
วันที่ 1 มีนาคม พ.ศ. 2549 นวลพรรณรับตำแหน่งที่ปรึกษาผู้ว่าราชการกรุงเทพมหานคร (อภิรักษ์ โกษะโยธิน) เพิ่มอีกตำแหน่ง วันที่ 1 กันยายน พ.ศ. 2557 ถึงวันที่ 30 เมษายน พ.ศ. 2559 ดำรงตำแหน่งข้าราชการรัฐสภาฝ่ายการเมือง ตำแหน่งที่ปรึกษาประธานสภานิติบัญญัติแห่งชาติ (พรเพชร วิชิตชลชัย)
ทางกีฬา.
ผู้จัดการทีมกีฬาทีมชาติไทย.
ในวงการกีฬา นวลพรรณเป็นผู้หญิงคนแรกที่ได้รับการแต่งตั้งให้เป็นผู้จัดการทีมนักกีฬาคนพิการทีมชาติไทยในการแข่งขันกีฬาเฟสปิก ครั้งที่ 9 ซึ่งเป็นครั้งสุดท้ายก่อนเปลี่ยนชื่อเป็นเอเชียนพาราเกมส์ จัดที่ประเทศมาเลเซีย วันที่ 25 พฤศจิกายน - 1 ธันวาคม พ.ศ. 2549 ต่อมาในปี พ.ศ. 2551 นวลพรรณเป็นผู้จัดการทีมฟุตบอลหญิงทีมชาติไทย แต่ได้ประกาศลาออกจากการเป็นผู้จัดการทีมเมื่อวันที่ 23 กันยายน พ.ศ. 2558 เนื่องจากทีมฟุตบอลหญิงทีมชาติไทยขาดการดูแลจากสมาคมฟุตบอลแห่งประเทศไทย ในพระบรมราชูปถัมภ์ แต่ต่อมาเมื่อวันที่ 4 ตุลาคม ได้ตัดสินใจที่จะกลับมาทำหน้าที่ผู้จัดการทีมฟุตบอลหญิงทีมชาติไทยอีกครั้ง ต่อมานวลพรรณได้รับการแต่งตั้งเป็นประธานสโมสรฟุตบอลการท่าเรือ ในไทยลีก และเป็นผู้จัดการทีมฟุตบอลชายทีมชาติไทย ตั้งแต่ 23 สิงหาคม พ.ศ. 2564 มาจนถึงเดือนกุมภาพันธ์ พ.ศ. 2567 โดยได้ลาออกเพื่อรับสมัครเลือกตั้งนายกสมาคมกีฬาฟุตบอลฯ
ผู้สมัครนายกสมาคมกีฬาฟุตบอลแห่งประเทศไทย.
เมื่อวันที่ 13 สิงหาคม พ.ศ. 2566 นวลพรรณประกาศลงสมัครรับเลือกตั้งนายกสมาคมกีฬาฟุตบอลแห่งประเทศไทย ในพระบรมราชูปถัมภ์ ต่อจากพลตำรวจเอก สมยศ พุ่มพันธุ์ม่วง ที่ประกาศว่าจะไม่รับตำแหน่งต่อหลังจากหมดวาระในวันที่ 8 กุมภาพันธ์ พ.ศ. 2567 โดยได้รับการสนับสนุนจากเนวิน ชิดชอบ ประธานสโมสรฟุตบอลบุรีรัมย์ ยูไนเต็ด และปวิณ ภิรมย์ภักดี ประธานสโมสรฟุตบอลบีจี ปทุม ยูไนเต็ด และเมื่อวันที่ 4 ธันวาคม พ.ศ. 2566 มาดามแป้งได้เปิดตัวเป็นผู้สมัครรับเลือกตั้งอย่างเป็นทางการ รวมถึงเปิดตัวทีมสภากรรมการของตน จำนวน 18 คน โดยมีเนวินเป็นที่ปรึกษา และปวิณเป็นอุปนายก นอกจากนี้ยังมีอดีตนักฟุตบอลและอดีตผู้ฝึกสอนทีมฟุตบอลทีมชาติไทยที่มีชื่อเสียงอยู่ในทีมสภากรรมการชุดนี้ด้วย เช่น ชาญวิทย์ ผลชีวิน อุปนายก และปิยะพงษ์ ผิวอ่อน กรรมการกลาง เป็นต้น โดยได้ยื่นใบสมัครรับเลือกตั้งอย่างเป็นทางการในวันที่ 6 ธันวาคม ถือเป็นผู้สมัครคนแรกในการเลือกตั้งในครั้งนี้ และได้ลาออกจากตำแหน่งประธานสโมสรฟุตบอลการท่าเรือ ในช่วงระหว่างพักครึ่งเวลาของการแข่งขันนัดสุดท้ายของทีมในเลกแรกของไทยลีก ฤดูกาล 2566–67 เมื่อวันที่ 25 ธันวาคม โดยได้ประกาศแต่งตั้งให้ เฉลิมโชค ล่ำซำ ลูกพี่ลูกน้องของตน ให้ดำรงตำแหน่งประธานสโมสรฟุตบอลการท่าเรือต่อจากตน และสาระ ล่ำซำ เป็นประธานกิตติมศักดิ์ของสโมสร
นายกสมาคมกีฬาฟุตบอลแห่งประเทศไทย.
ในการเลือกตั้งนายกสมาคม เมื่อวันที่ 8 กุมภาพันธ์ พ.ศ. 2567 นวลพรรณได้รับการเลือกตั้งเป็นนายกสมาคมกีฬาฟุตบอลแห่งประเทศไทย ในพระบรมราชูปถัมภ์ ด้วยคะแนน 68 จาก 73 เสียง คิดเป็น 93% โดยเธอเป็นนายกสมาคมกีฬาฟุตบอลที่เป็นผู้หญิงคนแรกของทวีปเอเชีย อนึ่ง ก่อนหน้านี้มีนายกสมาคมฟุตบอลที่เป็นผู้หญิงมาแล้ว 6 คน ได้แก่ เด็บบี้ ฮีวิตต์ (อังกฤษ), ซินดี้ บาร์โลว์ โคน (สหรัฐ), ลีซ คลีฟเนสส์ (นอร์เวย์), โซเนีย บิอัน ไอม์ (หมู่เกาะเติกส์และเคคอส), ปาสคาล ฟาน ดาม (เบลเยียม) และอันยา เจมส์ (บาฮามาส)
ทั้งนี้ หลังได้รับการเลือกให้ดำรงตำแหน่ง เธอกล่าวว่าจะสร้างองค์กรให้มีธรรมาภิบาล จริยธรรม ความโปร่งใส ให้ความสำคัญกับฟุตบอลลีกภายในประเทศและทีมชาติอย่างเท่าเทียม อีกทั้งจะประสานงานทุกฝ่ายเพื่อจัดการประชุมฟีฟ่าคองเกรส ครั้งที่ 74 ที่ไทยเป็นเจ้าภาพในเดือนพฤษภาคมปีเดียวกันให้ดีที่สุด